Správa o pripravenosti verejnej správy na zavedenie eura

Úvod

V zmysle Národného plánu zavedenia eura v SR (NPZE) je Ministerstvo financií SR gestorom Pracovného výboru pre verejnú správu (PV VS), do ktorého bol na základe uznesenia vlády SR č. 236/2008 zo dňa 16.4.2008 včlenený Pracovný výbor pre informatiku a štatistiku. Vzhľadom na to, že členmi PV VS sú zástupcovia Ministerstva práce sociálnych vecí a rodiny SR (MPSVaR SR), Ministerstva vnútra SR (MV SR), Združenia miest a obcí Slovenska (ZMOS), Únie miest Slovenska, Vyšších územných celkov (VÚC), Sociálnej poisťovne, Štátnej pokladnice, zástupcovia ďalších ústredných orgánov štátnej správy, zástupcovia organizácií z rezortu MF SR (Colného riaditeľstva SR, Agentúry pre riadenie dlhu a likvidity, Daňového riaditeľstva) a ďalších inštitúcií (Správa štátnych hmotných rezerv SR, Slovenská pošta, a.s., NBS ako pozorovateľ), pracovný výbor v plnom rozsahu pokrýva problematiku pripravenosti na zavedenie eura vo verejnej správe.

Pracovný výbor pre verejnú správu rieši úlohy, ktoré mu vyplývajú z Národného plánu zavedenia eura (NPZE). V priebehu prvého polroka 2008 to boli hlavne otvorené otázky v odborných oblastiach, ktoré súviseli s prípravou a implementáciou vyhlášok vydávaných v zmysle generálneho zákona v oblasti daní, účtovníctva, colnej oblasti, v duálnym zobrazovaní, koordinoval plnenie úloh, špecifikoval riešenia jednotlivých úloh a metodicky usmerňoval jednotlivé orgány štátnej správy a ostatné inštitúcie pri ich plnení. 

PV VS má vytvorený systém mesačného monitorovania plnenia úloh a jeho výsledky využíva pri štvrťročnom a od mája 2008 mesačnom predkladaní čiastkových správ o plnení NPZE NKV. Okrem toho sa uskutočňujú pravidelné stretnutia PV VS (v roku 2007 sa uskutočnilo päť stretnutí, v roku 2008 šesť stretnutí) a v prípade potreby naliehavých riešení sa organizujú ad hoc pracovné stretnutia. 

PV VS spolupracoval a poskytol podkladové materiály a odborné konzultácie Najvyššiemu kontrolnému úradu SR (NKÚ) v súvislosti s kontrolou, ktorú NKÚ vykonal na Ministerstve financií SR v čase od 17.6.2008 do 22.8.2008. 

1.	Výstupy v oblasti legislatívy a metodiky

V priebehu prvého polroka 2008 bola činnosť PV VS zameraná predovšetkým na prípravu návrhov vyhlášok v gescii MF SR, MH SR, MPSV a R SR, MZ SR, MV SR. Pracovné návrhy vyhlášok už v počiatočnej fáze prípravy pripomienkovali členovia PV VS. Je možné konštatovať, že návrhy vyhlášok, čiastočne aj vďaka pravidelnému monitorovaniu PV VS, boli pripravené včas a v dostatočnom časovom predstihu tak, aby boli s nimi oboznámení občania i podnikatelia. 

PV VS pripomienkoval vyhlášku MF SR č. 75/2008 Z.z. Pravidlá vykazovania, prepočtu a zaokrúhľovania peňažných súm v súvislosti s prechodom na menu euro na účely účtovníctva, daní a colné účely, vyhlášku MH SR č. 97/2008 Z.z. o podrobnostiach duálneho zobrazovania pre oblasť ochrany spotrebiteľov, vyhlášku MPSV a R SR č. 251/ 2008, ktorou sa ustanovujú ďalšie podrobné pravidlá pre duálne zobrazovanie a pre prepočty a zaokrúhľovanie cien, jednotkových cien, platieb a iných hodnôt pri prechode zo slovenskej meny na menu euro pre oblasť miezd, platov a ostatného odmeňovania za prácu, oblasť cestovných náhrad, oblasť služieb zamestnanosti, oblasť sociálneho poistenia a starobného dôchodkového sporenia, sociálnych dávok, dávok sociálnej pomoci, pomoci v hmotnej núdzi a inej sociálnej podpory a pre oblasť sociálnych služieb, vyhlášku MZ SR č. 247/2008, ktorou sa upravujú postupy, spôsoby a ďalšie podrobné pravidlá pre duálne zobrazovanie a pre prepočty, zaokrúhľovanie a vykazovanie peňažných údajov pri prechode na menu euro pre oblasť zdravotníctva, vyhlášku MV SR č 265/2008 Z.z., ktorou sa ustanovujú ďalšie podrobné pravidlá pre duálne zobrazovanie, prepočty a zaokrúhľovania platieb a iných hodnôt pri prechode zo slovenskej meny na euro pre oblasť sociálneho zabezpečenia policajtov a profesionálnych vojakov. Ústredné orgány štátnej správy, ktoré pripravovali vyššie uvedené vyhlášky pripravili aj metodické usmernenia, postupy a aplikačné príklady. 

V auguste t.r. boli predložené do NR SR návrhy tzv. malých generálnych zákonov, ktoré predložili rezorty MF SR, MV SR, MPSVaR SR, MŠ SR MZ SR, a MŽP SR (ide o rezorty, ktorých zástupcovia sú členmi PV VS). 

MF SR pripravilo Príručku o zavedení eura vo verejnej správe a ZMOS pripravil príručku Samospráva a euro I. pre mestá a obce, ktorá bola na začiatku roku 2008 zaslaná aj na všetky základné školy v zriaďovateľskej pôsobnosti miest a obcí V júli 2008 ZMOS v spolupráci s NBS a MH SR spracovali metodickú príručku Samospráva a euro II., ktorej expedovanie na mestá, obce a nimi zriadené organizácie sa predpokladá v II. polovici septembra. Táto príručka nadväzuje na už poskytnuté informácie o procese zavádzania eura v mestách a obciach a tieto dopĺňa o nové poznatky a metodické usmernenia vrátane odporúčaní pri komunikácii miest a obcí k problematike eura s ich občanmi.

Po zverejnení konverzného kurzu štátne orgány, ktorých zástupcovia sú členmi PV VS, pripravili návrhy právnych noriem, v ktorých sú stanovené výšky platieb a poplatkov. Ústredné orgány štátnej správy vykonali všetky úpravy súvisiace s povinným duálnym zobrazovaním v oblasti miezd, platov, sociálnych dávok.

Od 1.7.2008 bolo v rezorte Ministerstva vnútra nasadené do produkcie duálne zobrazovanie v agendách, kde sa vyberajú správne poplatky v kolkoch (občianske preukazy, vodičské preukazy, pasy,..).

Samosprávne kraje prepracovali sadzobníky poplatkov za služby, vo vybraných organizáciách v zriaďovateľskej pôsobnosti samosprávnych krajov a pripravili zmeny v cenových výmeroch, ktorých vydanie je v pôsobnosti samosprávnych krajov, zabezpečili precenenie majetku samosprávnych krajov a organizácií v zriaďovateľskej pôsobnosti, zabezpečili duálny systém oceňovania v účtovníctve.

VÚC zabezpečili duálny prepočet tarifných platov, precenenia majetku samosprávnych krajov a organizácií v zriaďovateľskej pôsobnosti a duálny systém. oceňovania v účtovníctve.

ZMOS poskytol mestám a obciam sprostredkovanie informácií, jednotný metodický prístup pri prechode miest a obcí na euro, V období prípravy rozpočtov miest a obcí na roky 2008 – 2010 odborníci Kancelárie ZMOS poskytli mestám, obciam a nimi zriadeným organizáciám informácie o okruhu možných dopadov prípravy a prechodu na euro na ich rozpočty a spracovali jednotnú metodiku prípravy miest, obcí a nimi zriadených organizácií na euro, vzorový plán mesta a obce na zavedenie eura a časový harmonogram plnenia nevyhnutných úloh miest a obcí pri príprave k prechodu na euro. 
Za finančnej podpory štátu dostalo každé mesto a obec metodickú príručku Samospráva a euro I. s vyššie uvedenou jednotnou metodikou ich prípravy k prechodu na euru. Zároveň sa začala I. etapa vzdelávacích podujatí, na ktorých boli volení predstavitelia a zamestnanci miest a obcí informovaní o ich úlohách pri prechode na euro a o navrhnutej metodike prípravy miest, obcí a nimi zriadených organizácií k prechodu na euro. 

Prípravu na zavedenie eura v legislatívnej oblasti, ktorá je v pôsobnosti MF SR pozitívne zhodnotil aj NKÚ, ktorý konštatoval, že MF SR je pripravené na splnenie stanovených úloh v legislatívnej oblasti ku dňu zavedenia eura. Návrhy noviel zákonov v súvislosti so zavedením meny euro v SR boli pripravené na základe Plánu legislatívnych úloh vlády SR, Plánu legislatívnych úloh MF SR na príslušný rok a v súlade s Harmonogramom legislatívnych krokov zavedenia eura v SR.

Prostredníctvom pravidelného zverejňovania informácií o činnosti PV VS, metodických usmernení k jednotlivým vyhláškam na oficiálnej webovej stránke MF SR, splnomocnenca vlády SR pre zavedenie eura a na oficiálnej stránke pre euro boli a sú naďalej informácie dostupné verejnosti. 

2.	Príprava informačných systémov

PV VS prostredníctvom sekcie informatizácie spoločnosti MF SR monitoruje pripravenosť informačných systémov v súvislosti s prechodom na euro. Ministerstvo financií ako gestor pre informatizáciu spoločnosti v priebehu roka 2008 vykonalo tri kolá monitorovania postupov prác v úpravách informačných systémov v štátnej a verejnej správe Podrobný popis vykonaných krokov v tejto oblasti u jednotlivých subjektov, ktorých zástupcovia sú členmi Pracovného výboru pre verejnú správu, je uvedený v pravidelných mesačných správach o postupe prác v príprave na euro, ktoré sa v súčasnosti mesačne predkladajú na rokovanie vlády. 

V súčasnosti prebieha vyhodnocovanie tretieho kola monitoringu, v ktorom MF SR v auguste rozposlalo na cca 700 e-mailových adries správcov resp. prevádzkovateľov informačných systémov dotazník so šiestimi otázkami o postupe povinných úkonov a definícií informačných systémov pri prechode na euro. Na základe doteraz prijatých odpovedí možno konštatovať, že orgány štátnej správy a samosprávy výrazne pokročili v úpravách informačných systémov na novú menu euro. Vyhodnotenie dotazníka bude k dispozícii v mesačnej správe za september. 
	
V súlade s NPZE MF SR pripravuje ku koncu októbra ďalšie kolo monitoringu a MF SR bude v monitorovaní pokračovať až do termínu zavedenia meny euro.

K príprave rozpočtu verejnej správy na roky 2009 až 2011 ťažisko prác MF SR bolo a naďalej je v úprave rozpočtového informačného systému (RIS), nakoľko RIS poskytuje podporu vo všetkých fázach rozpočtového procesu, tak počas tvorby, ako aj realizácie a kontrole rozpočtu, je nutné, aby systém ako celok bol pripravený na konverziu meny.

Z technického hľadiska je systém pripravený pracovať s hlavnou menou a doplnkovou menou. Jednotlivé obrazovky je možné prepínať medzi oboma menami a systém poskytuje možnosť duálneho zobrazovania.

V súčasnosti je možné konštatovať, že jednotlivé moduly RISu sú pripravené na prechod a euro, čoho dôkazom je aj predloženie Návrhu rozpočtu verejnej správy na roky 2009 až 2011 na rokovanie vlády dňa 15.8.2008, ktorý je už spracovaný v mene euro vrátane návrhu zákona o štátnom rozpočte na rok 2009.	
	
Štátna pokladnica k 10.7.2008 ukončila prvú fázu testovania pripojenia Štátnej pokladnice do európskeho platobného systému TARGET 2 a po stanovení konverzného kurzu Štátna pokladnica v spolupráci s vlastníkom IS ŠP pripravila duálne zobrazovanie v klientskom moduli Mannex, vo výpisoch z účtov klientov a vykonala špecifikáciu úhrady nákladov za vykonanie služieb a platieb. 

V MV SR počas júla prebiehali prípravy a analýzy prechodu na euro a duálny obeh v rámci informačných systémov programovaných vlastnými zamestnancami (evidenčné systémy) s cieľom ich následného testovania v novembri 2008. Zároveň prebiehali aj predprodukčné prípravy na duálne zobrazovanie pre systémy, kde je „zákazníkom“ občan alebo zamestnanec.

ZMOS v záujme obmedzenia identifikovaného najväčšieho rizika prechodu na euro oslovil 9 najväčších dodávateľov finančných informačných systémov mestám a obciam za účelom získania informácií o ich príprave na implementáciu IS na duálne zobrazovanie a na získanie informácií o problémoch v metodike postupov zavedenia eura. Priebežne prebieha vzájomná informovanosť o stave príprav IS a o nedoriešených metodických problémoch preklopenia finančných informačných systémov miest a obcí z korún na euro. 

Na základe odpočtov od členov PV VS možno uviesť, že po zverejnení oficiálneho konverzného kurzu, všetky ústredné orgány štátnej správy, ktorých zástupcovia sú členmi PV VS pripravili a zabezpečili úpravu systémov na duálne zobrazovanie v účtovníctve, majetku, výkazníctve, mzdách. Niektoré ministerstvá v súčasnosti formou dotazníka preverujú splnenie úloh súvisiacich s prechodom na euro v organizáciách ich zriaďovateľskej pôsobnosti. VÚC k 7.8.2008 zabezpečili dopracovanie a fungovanie softvérov s možnosťou duálneho oceňovania.

3.	Realizované úlohy v oblasti štatistiky

Štatistický úrad SR (ŠÚ SR) plní úlohy súvisiace s prípravou na euro podľa harmonogramu. V súčasnosti ŠÚ SR pokračuje v ostrých prepočtoch na jednotlivých systémoch informácií v rezorte ŠÚ SR, začal na príprave úprav softvérov pre rutinné spracovanie údajov, ktoré sa budú získavať z upraveného štatistického výkazníctva a upravených administratívnych zdrojov v roku 2009. Pokračoval v ostrých prepočtoch štatistických databáz a časových radov údajov uložených v PC zamestnancov. ŠÚ SR ukončil práce na technickom vybavení a softvérových funkcionalitách systému v dátovom sklade regionálnej štatistiky (DSR) a začal práce na ostrých prepočtoch podľa jednotlivých odvetví štatistík v určených prioritách. Ako prvý sa kompletizuje súbor dát o regionálnom trhu práce.

ŠÚ SR pokračuje v prácach na prepočtoch v oblasti podnikových a sociálnych štatistík. Prepočty údajov po otestovaní softvérov a funkcionalít databáz sa realizujú v zmysle Metodického pokynu pre prepočet finančných údajov na euro a postup prác ŠÚ SR monitoruje týždenne na poradách vedenia. 

4.	Príprava tlačív

Ústredné orgány, ktorých zástupcovia sú členmi PV VS pripravili resp. pripravujú formuláre a tlačivá, ktoré sú v ich pôsobnosti. MF SR v auguste pripravilo návrhy nových vzorov tlačív daňových priznaní na spotrebné dane z minerálneho oleja, liehu, tabakových výrobkov, vína a piva.

5.	Prieskumy verejnej mienky o prijatí eura a monitoring vývoja spotrebiteľských cien

ŠÚ SR začal od 1.8.2008 vykonávať dekádne zisťovanie vývoja vybraných druhov spotrebiteľských cien v slovenských korunách a eurách na 196 cenách tovarov a služieb. Doteraz sú k dispozícii výsledky za 22., 23. a 24. dekádu, z ktorých vyplýva, že celkovo sa ceny v oboch prípadoch medzidekádne znížili o 0,2 percentuálneho bodu, pričom poklesli najmä u sezónnych výrokoch (napr. zelenina, zemiaky). ŠÚ SR podrobne analyzuje pohyb cien u všetkých sledovaných druhov výrobkov.

6.	Školenia a výstupy z oblasti komunikácie

V období od septembra 2007 do januára 2008 bola uskutočnená prvá séria odborných seminárov ZMOS na úrovni krajov, regionálnych združení, mikroregiónov, miest a mestských častí o úlohách obcí a miest pri prechode na euro. Seminárov sa zúčastnilo celkom 2 810 predstaviteľov, poslancov, zamestnancov obcí a miest a nimi zriadených organizácií.

V júni 2008 sa začala druhá séria odborných seminárov organizovaných ZMOS k metodike prechodu miest a obcí na euro (osobitne duálne zobrazovanie, výkon dohľadu a kontroly), ktorá bude pokračovať až do konca tohto roku. Doteraz sa týchto seminárov zúčastnilo 455 predstaviteľov, poslancov, zamestnancov obcí a miest a nimi zriadených organizácií.

Štátna pokladnica v rámci realizácie Komunikačnej stratégie vo vzťahu ku klientom IS ŠP predbežne dohodla termíny prezentácií v priebehu októbra a novembra 2008 v Bratislave, Košiciach a Zvolene.

ŠÚ SR pripravuje na svojich stránkach implementáciu euro kalkulačky formou tooltip (bublina). Pripravované riešenie sa bude týkať všetkých tabuliek s finančnými ukazovateľmi v Sk a euro za oblasti: špeciálne oblasti: ukazovatele ekonomického vývoja SR, ukazovatele ekonomického vývoja za regióny, za hlavné oblasti pracoviská ŠÚ SR: preddefinované tabuľky, .

Slovenská pošta, a.s. k 10.7.2008 spustila eurokalkulačku na Internete Slovenskej pošty, a.s. a k 30.6. 2008 spracovala informácie pre firemných zákazníkov v nadväznosti na prijatý spôsob realizácie jednotlivých služieb.

Sociálna poisťovňa zasiela od augusta novým a súčasným poberateľom dôchodkových dávok rozhodnutie resp. oznámenie o výplate dôchodkovej dávky, v ktorom je uvedená suma dôchodku v korunách aj eurách. Súčasne spolu s rozhodnutím zasiela aj informatívne materiály o zavedení eura, ktoré boli pripravené v spolupráci s NBS.

Záver

Na základe výsledkov kontrol NKÚ na MF SR a kontroly na samosprávnych krajoch možno konštatovať, že MF SR a samosprávne kraje sú v procese prípravy v súlade s ich časovým a vecným harmonogram úloh. Celkový záver z kontroly NKÚ je, že MF SR pri zabezpečení pripravenosti na zavedenia eura plní povinnosti vyplývajúce zo zákona 659/2007 Z.z. o zavedení meny euro v SR a o zmene a doplnení niektorých zákonov, ďalších právnych predpisov, ako aj odporúčania z Národného plánu zavedenia eura. Toto hodnotenie sa pritom vzťahuje na všetky aspekty súvisiace s úlohou MF SR v prístupovom procese: zhodnotenie činnosti Národného koordinačného výboru, činnosti a úloh Pracovného výboru pre verejnú správu, kde je MF SR gestorom, zhodnotenie spolugestorstva celonárodnej informačnej kampane a podiel MF SR na príprave strategických materiálov predkladaných vláde SR. Podľa NKÚ samosprávne kraje venujú príprave prechodu na euro náležitú pozornosť. Úlohy vyplývajúce z časového a vecného harmonogramu priebežne plnia a na základe výsledkov kontroly je možné povedať, že samosprávne kraje sú pripravené splniť všetky úlohy súvisiace so zavedením eura 1.1. 2009. Na základe odpočtov členov PV VS k 25.8.2008 taktiež možno konštatovať, že verejná správa doteraz bez problémov zvláda úlohy spojené s prípravou na zavedenie eura.

.